Sinceram in Domino dilectionem et salutem cum nostri recommendatione affectum in domino fratre sincerissime charitatis. Venerabilis frater, sunt hic singula in terminis istis salua, nihilque novi occurrit nisi quod receperimus aliquas copias ex urbe Roma litterarum apostolicarum, in quibus conceditur jubileus omnibus incolis huius regni gratis sub modo qui sequitur, videlicet volens promererj dictum iubileum possit eligere sibi confessorem, qui coipso habet plenariam auctoritatem ipsum absoluendi et communicandi quecumque vota exeptis 4:or maioribus, et confessione peracta feria 4:a, 6:ta et sabbato ieiunare debeat in cibis quadragesimalibus et eisdem diebus flexis genibus dicere 5 Pater noster et Aue Maria in memoriam passionis Christi et 5 vulnerum eius ac tandem dare pauperibus aliquas elemosinas ad arbitrium sue voluntatis et communicare die dominica proxime sequente; id autem sanctissimus dominus noster papa Clemens VII concesserat de sua liberalitate ob regni distantiam, bellorum incommoda et multorum paupertatem, qui premissorum intuitu templorum limina commode visitare non possunt, quemadmodum latorpresentium frater Anundus, quem in suis necessitatibus singulariter facimus vestre fraternitati recommissum amore nationis, latius referre poterit. Disposuerant sui pro obedientia emittere eum extra regnum, quod auertimus preferentes Vallem gratie dyocesis vetre; egetque aliquotiens vestrarum amonitionum conductu, ne sit inquietus quibus conuiuere debeat vel sollicitus de rebus, ad eum non pertinentibus, quod fuerat causa sue translationis ad presens, ne vobis veritatem taceamus. Credimus tamen eum reformari posse vestro consilio saniori. (Etc.) Citissime ex Vastenis anno [1525], die sancte Scolastice virginis, que est decima mensis februarij, solito nostro sigillo.